**Possessed**

*Liliana Trif Ioan Grigoraș*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

- Pe trupul fragil trei armuri de titan,

Abia pot păşi prin acest anotimp,

Dezbracă-mă, tu, de nelinişti, Ioan,

Şi, hai pe Uranus, la margini de timp,

Să-mi spui că din lava acestui vulcan

Cândva m-ai salvat, într-un veac de-nceput,

Că-n spuma albastră a unui ocean

Năvoade cu flori mi-ai întins. Te-am pierdut?

Mă iartă că viaţa-i un curs fără sens,

Dar demonii trupului meu se trezesc

În dragostea asta ce arde intens

Închisă-n armuri de titan. Te iubesc!

- În noaptea de smoală te legăn în vis,

Cu flori de cireș te acopăr când tu

Adormi, Liliana. Din tot ce ți-am scris

Nimic cenzurat, niciodată tabu,

Pe pielea de fildeş, sub primele ploi,

Când Venus privea prin perdele de timp,

Și nimeni, pe-atunci, în afară de noi

Habar nu avea că-n acest anotimp

Izvoarele curg printr-o fantă de cer.

De demonii tăi nu mă tem, ‘i-mblânzesc,

Apoi te dezbrac de armura de fier

Să poți înflori când îți spun: te iubesc!

Liliana Trif Ioan Grigoraș